บลจ.กรุงไทยขายกองทุนเกาหลีใต้ 12 เดือน
บลจ.กรุงไทย ลุยขายกองทุนพันธบัตรรัฐบาลเกาหลีใต้อายุ 12 เดือน จ่ายผลตอบแทน 1.80% ต่อปี
25 ก.พ. 2553

บลจ.กรุงไทย ลุยขายกองทุนพันธบัตรรัฐบาลเกาหลีใต้อายุ 12 เดือน จ่ายผลตอบแทน 1.80% ต่อปี
นายสมชัย  บุญนำศิริ  กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย  เปิดเผยว่า  บริษัทเปิดจำหน่ายกองทุนเปิดกรุงไทย   ฟอเรน  ฟิกซ์อินคัม  12 M1  (KTFF12M1)   อายุ 1 ปี  มูลค่า 1,500 ล้านบาท  ตั้งแต่วันนี้ถึงวันที่ 2 มี.ค.2553  เป็นกองทุนที่มีนโยบายลงทุน ในตราสารหนี้ต่างประเทศ  โดยจะลงทุนในพันธบัตรภาครัฐประเทศเกาหลีใต้ ทั้ง 100%  ซึ่งผู้ลงทุนจะได้รับผลตอบแทนประมาณการที่  1.80% ต่อปี โดยมีการทำสัญญาป้องกันความเสี่ยงจากอัตราแลกเปลี่ยนทั้งจำนวน    ทั้งนี้ หากเปรียบเทียบกับการลงทุนในกองทุนพันธบัตรในประเทศ ที่มีอายุใกล้เคียงกัน ผลตอบแทนประมาณการที่ 1.20% ต่อปี  ซึ่งกองทุนพันธบัตรภาครัฐเกาหลีใต้ ยังให้ผลตอบแทนที่จูงใจกว่า บริษัทจึงออกกองทุนดังกล่าวอย่างต่อเนื่อง นายสมชัย  กล่าวว่า  ภาวะเศรษฐกิจเกาหลีใต้ ว่า คณะกรรมการนโยบายการเงิน ของธนาคารกลางเกาหลีใต้ (BoK) ได้คงอัตราดอกเบี้ยนโยบายไว้ในระดับต่ำที่ 2.0%  เนื่องจาก อัตราการว่างงาน เดือน ม.ค. ที่ทำสถิติสูงสุดในรอบ 10 ปี อยู่ที่ 4.8% ประกอบกับตัวเลขการขยายตัวของเศรษฐกิจ (GDP) ในไตรมาส 4  ของปี 52 เศรษฐกิจกลับมาขยายตัวต่ำสุดในรอบ 3 ไตรมาส อยู่ที่ 0.2%   สะท้อนถึงความเปราะบางในการฟื้นตัวของเศรษฐกิจ และทำให้ BoK ยังจำเป็นต้องใช้นโยบายอัตราดอกเบี้ยต่ำต่อไป 
ทางฝ่ายวิจัยของบลจ. กรุงไทย  คาดว่า BoK จะยังคงอัตราดอกเบี้ยนโยบายไว้ที่ 2.0% ต่อไปอีกระยะหนึ่ง เพื่อสนับสนุนการขยายตัวของเศรษฐกิจ และจะปรับเปลี่ยนนโยบายการเงินอย่างค่อยเป็นค่อยไป โดยจะเริ่มปรับอัตราดอกเบี้ยเพิ่มขึ้น เมื่อทิศทางเศรษฐกิจเริ่มฟื้นตัวอย่างมีเสถียรภาพ